অন্বেষা সাংস্কৃৃতিক গোষ্ঠি প্রতিষ্ঠার অল্প দিনের মধ্যেই উপজেলা ও জেলার বিভিন্ন প্রান্ত থেকে অনেক সুধিজন এই সংগঠনের সঙ্গে যোগ দিলেন। সংগঠনটি অরাজনৈতিক বলা হলেও সাংস্কৃতিক ছদ্মাবরণে রাজনৈতিক কার্যক্রম পরিচালনা করা হতো। ইসহাক হোসেন তালুকদার তখন পাবনা পল্লী বিদ্যুৎ সমিতি-৩ এর প্রতিষ্ঠাতা সভাপতি (পরবর্তীকালে সিরাজগঞ্জ পল্লী বিদ্যুৎ সমিতি-১ হিসাবে এর রূপান্তর হয়।) অন্বেষা সাংস্কৃতিক গোষ্ঠির বিভিন্ন অনুষ্ঠানে তিনি পল্লী বিদ্যুতের প্রধান কার্যালয় উল্লাপাড়া থেকে জেনারেটর সহ অন্যান্য বৈদ্যুতিক সরঞ্জাম এনে আলোর ব্যবস্থা করে দিতেন। প্রচলিত পাকিস্তানী ভাব ধারায় চালিত রাষ্ট্র ব্যবস্থার বিপরীতে মুক্তিযুদ্ধের চেতনায় ফিরে আসার লক্ষ্যে বৃহত্তর জনগোষ্ঠির কাছে পৌঁছানোর জন্য অণ্বেষা সাংস্কৃৃতিক গোষ্ঠির পক্ষ থেকে ‘অণ্বেষা’ নামে একটি সাহিত্য পত্রিকা প্রকাশ করা হয়। যার মাধ্যমে দেশের বিশিষ্ট লেখকের মুক্তিযুদ্ধের চেতনা সম্বলিত লেখা প্রকাশের সিদ্ধান্ত নেওয়া হয়। যেমন সিদ্ধান্ত তেমন কাজ। ইসহাক তালুকদারকে সভাপতি করে একটি সম্পাদনা পরিষদও গঠন করা হয়। যার সম্পাদক ছিলেন সংগঠনের অন্যতম সদস্য সাবেক উপজেলা শিক্ষা অফিসার কে.এম.আজিজুল হক। সাহিত্য সাময়িকীতে বাংলাদেশের প্রখ্যাত কবি মহাদেব সাহা, কবি সমুদ্রগুপ্ত, বিজ্ঞানী ডঃ আব্দুল্লাহ আলমুতি সরফুদ্দিনসহ অনেক প্রতিথযশা লেখক লেখা দিয়ে সাময়িকীটিকে সমৃদ্ধ করেছিলেন। আমি তখন দৈনিক ইত্তেফাকের কচিকাঁচার আসর থেকে বেরিয়ে সবে বগুড়া থেকে তদানিন্তন দৈনিক উত্তরাঞ্চল পত্রিকায় লিখতাম। আমি, দূর্জয় বাংলার সম্পাদক মোস্তফা নুরুল আমিন, ডাঃ শচীন্দ্রনাথ বসাক, কবি এস এম আব্দুর রশিদ, রাজকুমার দাস, আলী আশরাফ মিয়া, শাহআলম আকন্দসহ আরো বেশ কয়েকজন মিলে আমরা নিয়মিত লেখা দিতাম। দেশের বিশিষ্ট লেখকেরাও লেখা দিতেন।